
PATVIRTINTA
Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2018 m. balandžio 27 d. įsakymu Nr. V-182
(Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2024 m. rugsėjo 18 d. įsakymo Nr. V4-28 redakcija)

PRIEMONIŲ FINANSŲ VALDYMO IR KONTROLĖS SKYRIAUS NUOSTATAI

I SKYRIUS
BENDROSIOS NUOSTATOS

1. Priemonių finansų valdymo ir kontrolės skyriaus nuostatai (toliau – Nuostatai) nustato Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) Priemonių finansų valdymo ir kontrolės skyriaus (toliau – Skyrius) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2. Skyrius yra Užimtumo tarnybos struktūrinis padalinys, nesantis kitame struktūriniame padalinyje, tiesiogiai pavaldus ir atskaitingas Užimtumo tarnybos kancleriui (toliau – kancleris).
3. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos direktoriaus įsakymais ir kitais teisės aktais, susijusiais su nustatytų funkcijų vykdymu, ir šiais Nuostatais. 
4. Skyriaus struktūra nustatoma vadovaujantis Lietuvos Respublikos viešojo administravimo įstatymu ir Užimtumo tarnybos direktoriaus patvirtintu  Užimtumo tarnybos pareigybių sąrašu. Skyriaus darbuotojų, dirbančių pagal darbo sutartis, (toliau – darbuotojai) kompetenciją, funkcijas, pavaldumą nustato jų pareigybių aprašymai.
5. Šiuose Nuostatuose vartojamos sąvokos:
  Priemonės – darbo rinkos paslaugos, užimtumo rėmimo priemonės, kitos ekonominės ir socialinės priemonės, taikomos siekiant didinti darbo ieškančių asmenų užimtumą, mažinti nedarbą, švelninti jo pasekmes, įgyvendinamos valstybės biudžeto, Europos Sąjungos struktūrinių ir kitų fondų lėšomis;
Dimensija – informacijos įrašo apskaitos registre detalizuojantis požymis, naudojamas finansinei informacijai filtruoti.
6. Skyrius turi dokumentų blanką.

II SKYRIUS. 
SKYRIAUS UŽDAVINIAI IR FUNKCIJOS

7. Skyriaus uždaviniai:
7.1. užtikrinti lėšų Užimtumo tarnybos Priemonėms įgyvendinti kokybišką finansų valdymo organizavimą, finansinės apskaitos tvarkymo priežiūrą ir kontrolę;
7.2. užtikrinti Priemonių suvestinių biudžeto vykdymo ir finansinių ataskaitų rinkinių duomenų kontrolę;
7.3. užtikrinti Skyriaus veiklos srityje kokybišką finansų kontrolę.
8. Skyrius, vykdydamas jam nustatytus uždavinius, vykdo šias funkcijas:
8.1. Priemonių finansų valdymo, finansinės apskaitos tvarkymo priežiūros ir kontrolės srityse:
8.1.1. nustato Priemonių įgyvendinimo apskaitos tvarką, duomenų kaupimo ir sisteminimo būdus ir formas, kad Priemonių apskaitos duomenys būtų objektyvūs, palyginami, išsamūs ir naudingi vidaus ir išorės vartotojams:
8.1.2. teikia informaciją, pastabas ir pasiūlymus Nacionaliniam bendrųjų funkcijų centrui (toliau – NBFC) dėl Užimtumo tarnybos Priemonių apskaitos politikos, sąskaitų plano, apskaitos procedūrų keitimo;
8.1.3.  atlieka šių sričių Užimtumo tarnybos Priemonių finansų valdymą bei teikia dokumentus ir kitą informaciją NBFC, reikalingą mokėjimams atlikti, finansinei apskaitai tvarkyti, pagal dimensijas: 
8.1.3.1. išankstinių apmokėjimų, gautinų sumų, pinigų ir finansavimo sumų;
8.1.3.2. mokėtinų sumų ir kitų įsipareigojimų;
8.1.3.3. nebalanse apskaitomų ūkinių operacijų.
8.1.4. kontroliuoja sutartyje su NBFC dėl buhalterinės apskaitos tvarkymo nustatytų pareigų ir įsipareigojimų vykdymą;
8.1.5. kontroliuoja Priemonių patvirtintų išlaidų sąmatų vykdymą pagal programas, priemones, finansavimo šaltinius, išlaidų ekonominės klasifikacijos straipsnius ir kitas dimensijas;
8.1.6. teikia finansavimo sumų davėjams pažymas dėl finansavimo sumų;
8.1.7. atlieka piniginių lėšų kredito įstaigų sąskaitose inventorizaciją, peržiūri gautinų ir mokėtinų sumų inventorizacijos aprašų projektus.
8.2. Ataskaitų rengimo ir duomenų kontrolės srityse:
8.2.1. [bookmark: _Hlk146141782]rengia Užimtumo tarnybos aiškinamiesiems raštams parengti reikalingą informaciją;
8.2.2. atlieka NBFC pateikto Užimtumo tarnybos tarpinių ir metinių finansinių ataskaitų rinkinio Priemonių duomenų analizę ir pateikia pasiūlymus ar pastabas;
8.2.3. atlieka NBFC pateikto Užimtumo tarnybos tarpinių ir metinių biudžeto vykdymo ataskaitų rinkinio Priemonių duomenų analizę ir pateikia pasiūlymus ar pastabas;
8.2.4. analizuoja Priemonių biudžeto išlaidų sąmatos vykdymo ataskaitų duomenis ir teikia išvadas bei pasiūlymus dėl asignavimų panaudojimo kancleriui;
8.2.5. rengia ir teikia Lietuvos Respublikos krašto apsaugos ministerijai subsidijoms mokėti skirtų valstybės biudžeto lėšų panaudojimo ataskaitas;
8.2.6. rengia vienkartinio pobūdžio informaciją ir ataskaitas kancleriui, Užimtumo tarnybos direktoriui ir (ar) Lietuvos Respublikos socialinės apsaugos ir darbo ministerijai.
8.3. Finansų kontrolės srityje:
8.3.1. atlieka Skyriaus veiklos srities išankstinę finansų kontrolę;
8.3.2. pagal kompetenciją užtikrina finansinių-ūkinių operacijų teisėtumo, valstybės lėšų naudojimo teisės aktų nustatyta tvarka ir tinkamo dokumentų įforminimo kontrolę;
8.3.3. atsako už Skyriaus veiklos srities atsiskaitymų kontrolę, kurios metu nustatoma, ar mokėjimai bus atliekami neviršijant patvirtintų sąmatų ir ar atitinka patvirtintus asignavimus, ar pakaks lėšų mokėjimui įvykdyti;
8.3.4. teikia siūlymus dėl vidaus ir finansų kontrolės tobulinimo kancleriui;
8.3.5. teikia apskaitos, biudžeto vykdymo ir finansinės atskaitomybės dokumentus kontroliuojančioms institucijoms bei teikia joms kitą pagalbą, neviršijant Skyriaus kompetencijos;
9. Skyrius taip pat vykdo šias funkcijas:
9.1. įgyvendina  Užimtumo tarnybos direktoriaus įsakymus, Užimtumo tarnybos direktoriaus ir kanclerio pavedimus;
9.2. dalyvauja darbo grupėse ir komisijose konkrečioms užduotims atlikti bei pasitarimuose;
9.3. nustato Skyriaus poreikį pirkimams ir teikia paraiškas pirkimų planui sudaryti, rengia perkamų prekių, paslaugų ir darbų viešojo pirkimo paraiškas;
9.4. dalyvauja įgyvendinant kitų struktūrinių padalinių veiklos procedūras;
9.5. nustato Skyriaus darbuotojų mokymo bei kvalifikacijos tobulinimo poreikį ir teikia Užimtumo tarnybos Žmogiškųjų išteklių valdymo skyriui;
9.6. analizuoja Skyriaus funkcijų vykdymui reikalingų duomenų poreikį, formuluoja pasiūlymus ir rengia užduotis programinės įrangos kūrimui ir tobulinimui, dalyvauja testuojant sukurtą programinę įrangą;
9.7. rengia Užimtumo tarnybos teisės aktų ir kitų dokumentų projektus Skyriaus kompetencijai priskirtais klausimais;
9.8. nagrinėja Kokybės vadybos skyriaus deleguotus asmenų skundus;
9.9. vizuoja Užimtumo tarnybos įsakymų, sutarčių projektus ir kitus dokumentus Skyriaus kompetencijai priskirtais klausimais;
9.10. pildo Skyriaus darbuotojų darbo laiko apskaitos žiniaraščius;
9.11. tvarko Skyriaus veiklos dokumentus, užtikrina dokumentų saugojimą, naikinimą ir perdavimą į archyvą;
9.12. vykdo kitas teisės aktų nustatytas funkcijas Skyriaus kompetencijai priskirtais klausimais.

III SKYRIUS.
SKYRIAUS TEISĖS 

10. Skyrius, įgyvendindamas jam nustatytus uždavinius ir vykdydamas nustatytas funkcijas, turi teisę:
10.1. teikti Užimtumo tarnybos direktoriui ir kancleriui pasiūlymus dėl teisės aktų tobulinimo;
10.2. gauti iš Užimtumo tarnybos struktūrinių padalinių pasiūlymus pastabas ar išvadas dėl Skyriaus rengiamų teisės aktų ar kitų dokumentų projektų;
10.3. gauti informaciją (žodine ar (ir) rašytine forma), reikalingą Skyriaus funkcijoms vykdyti iš Užimtumo tarnybos struktūrinių padalinių, kitų valstybės ir savivaldybių institucijų, įstaigų bei kitų juridinių ir fizinių asmenų;
10.4.  esant poreikiui inicijuoti prekių, paslaugų ar darbų pirkimo procedūras; 
10.5. atsisakyti pasirašyti ūkinės operacijos dokumentus ir grąžinti juos rengusiam darbuotojui, jei išankstinės kontrolės metu nustatyta, kad ūkinė operacija yra neteisėta, ūkinę operaciją pagrindžiantys dokumentai parengti neteisingai arba jai atlikti nepakaks patvirtintų asignavimų;
10.6. rengti pasitarimus, organizuoti ir dalyvauti organizuojant seminarus, kitus renginius Skyriaus kompetencijai priskirtais klausimais;
10.7. dalyvauti Užimtumo tarnybos, kitų valstybės institucijų ir įstaigų ar savivaldybių komisijų (darbo grupių) veikloje;
10.8. įforminti Skyriaus blanke ir pasirašyti siunčiamus ar vidaus dokumentus Skyriaus kompetencijai priskirtais klausimais.

IV SKYRIUS.
SKYRIAUS VEIKLOS ORGANIZAVIMAS

11. Skyriaus darbas organizuojamas vadovaujantis Užimtumo tarnybos metiniais veiklos planais, Skyriaus metiniais ir ketvirtiniais veiklos planais, šiais Nuostatais, kanclerio, Užimtumo tarnybos direktoriaus pavedimais ir rezoliucijomis.
12. Skyriaus veiklą organizuoja Skyriaus vedėjas (toliau – Vedėjas).
13. Vedėjas yra tiesiogiai pavaldus kancleriui.
14. Vedėjas:
14.1. planuoja ir organizuoja Skyriaus darbą: paskirsto užduotis Skyriaus darbuotojams bei kontroliuoja jų vykdymą, teikia pasiūlymus kancleriui dėl Skyriaus veiklos tobulinimo;
14.2. rengia Skyriaus nuostatus ir Skyriaus darbuotojų pareigybės aprašymus, suderinus su kancleriu, teikia Užimtumo tarnybos direktoriui tvirtinti;
14.3. atsako už Skyriui pavestų uždavinių ir funkcijų atlikimą;
14.4. teikia kancleriui pasiūlymus dėl:
14.4.1. vidaus darbo tvarkos dokumentų rengimo;
14.4.2. Skyriaus nuostatų ir pareigybių skaičiaus;
14.4.3. Skyriaus darbuotojų veiklos vertinimo;
14.4.4. Skyriaus darbuotojų kvalifikacijos kėlimo;
14.4.5. komisijų ir darbo grupių specialioms užduotims vykdyti sudarymo ir kitais klausimais;
14.5. teikia pasiūlymus Užimtumo tarnybos direktoriui dėl Skyriaus darbuotojų skatinimo, tarnybinių ar drausminių nuobaudų jiems skyrimo;
14.6. nustatyta tvarka atsiskaito kancleriui už savo veiklą;
14.7. atsako už viešai privalomos skelbti informacijos turinio parengimą ir viešinimą;
14.8. vykdo kitas Vedėjo pareigybės aprašyme ir kituose teisės aktuose nustatytas funkcijas.
15. Laikinai nesant Vedėjo, teisės aktų nustatyta tvarka jo funkcijas laikinai vykdo Užimtumo tarnybos direktoriaus paskirtas asmuo.
16. Skyriaus darbuotojai tiesiogiai pavaldūs ir atsiskaito už pavedimų vykdymą Vedėjui.
17. Skyriaus darbuotojai atlieka pareigybės aprašyme nustatytas funkcijas, vykdo pavestas užduotis.
18. Skyriaus veiklą kontroliuoja kancleris teisės aktų nustatyta tvarka.
19. Skyriaus veiklos kokybę vertina ir kontroliuoja Kokybės vadybos skyrius.

V SKYRIUS.
BAIGIAMOSIOS NUOSTATOS

20. Skyrius Lietuvos Respublikos įstatymų ir kitų teisės aktų nustatyta tvarka reorganizuojamas, pertvarkomas arba likviduojamas Užimtumo tarnybos direktoriaus sprendimu.
21. Su šiais nuostatais pasirašytinai supažindinami visi Skyriaus darbuotojai.
22. Šie nuostatai gali būti keičiami ir (ar) papildomi Užimtumo tarnybos direktoriaus sprendimu.

________________________
